岑参
入剑门作，寄杜、杨二郎中，时二公并为杜元帅判官
不知造化初，此山谁开坼。双崖倚天立，万仞从地劈。
云飞不到顶，鸟去难过壁。速驾畏岩倾，单行愁路窄。
平明地仍黑，停午日暂赤。凛凛三伏寒，巉巉五丁迹。
与时忽开闭，作固或顺逆。磅礴跨岷峨，巍蟠限蛮貊。
星当觜参分，地处西南僻。陡觉烟景殊，杳将华夏隔。
刘氏昔颠覆，公孙曾败绩。始知德不修，恃此险何益。
相公总师旅，远近罢金革。杜母来何迟，蜀人应更惜。
暂回丹青虑，少用开济策。二友华省郎，俱为幕中客。
良筹佐戎律，精理皆硕画。高文出诗骚，奥学穷讨赜。
圣朝无外户，寰宇被德泽。四海今一家，徒然剑门石。